**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 24.10.2022, ora 08.00 – 25.10.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 25.10.2022, ora 07.00**

**RÂURI**

**Debitele au fost în general staționare**, exceptând cursul inferior al Someşului, unde au fost în creştere prin propagare.

Pe cursul superior şi mijlociu al Someşului şi pe cursul superior al Prutului debitele au fost în scădere.

Debitele se situează în general la valori sub mediile multianuale lunare, cu coeficienți moduli cuprinși între 30-80% din normalele lunare, mai mari (în jurul și peste normalele lunare) pe râurile din bazinele hidrografice: Vișeu, Someș, Arieş, cursul Mureșului, unii afluenți din bazinele superioare ale Argeşului, Ialomiței, pe cursurile superioare ale Izei, Turului, Barcăului, Crişurilor, Trotuşului şi pe cursul superior şi mijlociu al Bistriţei și mai mici (sub 30% din mediile multianuale lunare) pe râurile din bazinele hidrografice: Cerna, Tazlău, Râmnicu Sărat, Bârlad şi Jijia.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi în general staționare**, exceptând cursul inferior al Someşului, unde vor fi în creştere prin propagare.

Pe cursul superior şi mijlociu al Someşului şi pe cursul superior al Prutului debitele vor fi în scădere.

Sunt posibile creşteri de niveluri şi debite pe unele râuri mici din zonele montane din nordul şi centrul țării ca urmare a precipitațiilor prognozate.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 24-25.10.2022 **a fost în scădere, având valoarea de** **2600 m3/s**, sub media multianuală a lunii **octombrie (3850 m3/s).**

În aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi** **staționar (2600 m3/s).**

În aval de Porțile de Fier debitele vor fi general în scădere.

**ALIMENTĂRI CU APĂ**

**A.B.A. Prut-Bârlad**

**Județul Botoșani:**

Se mentine situația de restricții în alimentarea cu apă pentru piscicultură la folosința:

-S.C. Pirania S.R.L. Botoșani - pepiniera piscicolă Havârna, prin reducerea debitelor la sursa r. Bașeu - ac. Cal Alb corespunzător treptei a III-a de restricții.

Se menține Planul de restricții în alimentarea cu apă - treapta a III-a, pentru A.N.I.F.-Filiala Teritorială Moldova Nord-U.A. Botoșani-Sistemul de irigații Movileni-Havârna, sursa ac. Cal Alb - r. Bașeu.

**Județul Iași:**

Se menține situația de restricții în alimentarea cu apă pentru piscicultură la folosințele:

-S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin încetarea livrării apei din sursa r. Miletin - ac. Hălceni.

-SC ACVACOM SRL Iași prin reducerea debitelor la sursa r. Gurguiata – ac. Plopi corespunzător treptei III de aplicare a restricțiilor;

-SC MIHPES SRL Iași prin reducerea debitelor la sursa r. Valea Oii – ac. Sârca corespunzător treptei III de aplicare a restricțiilor.

Se menține situația de restricții în alimentarea cu apă pentru piscicultură prin reducerea debitului la sursa r. Ezăreni - ac. Ezăreni, corespunzător treptei III, începând cu data de 01.09.2022, pentru Stațiunea de Cercetare Dezvoltare pentru Acvacultură și Ecologie Acvatică Horpaz.

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

-treapta III - pentru S.C. AQUAVAS S.A. VASLUI – Sucursala Vaslui din acumularea Solești;

-treapta III - ANIF Filiala Teritorială de Îmbunătățiri Funciare Vaslui-Amenajare de irigații Mânjești, sursa acumularea Mânjești.

**2.** **Situaţia meteorologică în intervalul 24.10.2022, ora 08.00 –25.10.2022, ora 06.00**

**În ţară** vremea a fost mai caldă decât în mod obișnuit pentru această perioadă, chiar deosebit de caldă în regiunile vestice, sudice și estice, cu abateri de până la 7...9 grade față de mediile climatologice. Cerul a fost variabil, exceptând nord-vestul și nordul teritoriului, unde îndeosebi în a doua parte a intervalului au fost înnorări și izolat a plouat slab în Maramureș și în nordul Moldovei și al Carpaților Orientali. Vântul a suflat slab și moderat, cu unele intensificări pe crestele montane. Temperaturile maxime au fost cuprinse între 11 grade la Miercurea Ciuc și 25 de grade la Caransebeș, Jimbolia, Oravița, Moldova Nouă, Sânnicolau Mare, Bozovici, Lugoj, Slatina, Bechet, Turnu Măgurele și Zimnicea, iar la ora 6 se înregistrau valori de temperatură cuprinse între 4 grade la Miercurea Ciuc, Brașov, Întorsura Buzăului și Sfântu Gheorghe (Covasna) și 19 grade la Oravița. Dimineața și noaptea, pe arii restrânse a fost ceață în zonele joase, pe alocuri mai persistentă în Transilvania.

**Observaţie:** în intervalul de diagnoză au fost în vigoare 8 atenționări cod galben pentru fenomene meteorologice periculoase imediate, emise după cum urmează: 4 de către SRPV Sibiu, 2 de către SRPV Cluj și câte una de către SRPV Constanța, respectiv SRPV Bacău.

**La Bucureşti** vremea a fost frumoasă și s-a menținut cu mai caldă decât în mod obișnuit pentru această perioadă. Cerul a fost variabil, iar vântul a suflat slab până la moderat. Temperatura maximă, în scădere ușoară față de ziua precedentă, a fost de 23 de grade la Afumați și 24 de grade la Filaret și Băneasa, iar la ora 6 se înregistrau 7 grade la Băneasa, 9 grade la Afumați și 10 grade la Filaret.

**3. Prognoza meteorologică în intervalul 25.10.2022, ora 08.00–26.10.2022, ora 8.00**

**În ţară** vremea va fi mai caldă decât în mod normal, chiar deosebit de caldă în sudul, sud-estul și parțial în centrul teritoriului. Cerul va avea înnorări temporare și vor fi averse, posibil însoțite trecător de descărcări electrice -pe parcursul zilei local în jumătatea de nord a teritoriului și la munte, iar noaptea pe arii restrânse în nord, centru și est. Izolat cantitățile de apă vor putea depăși 10...15 l/mp. Vântul va sufla slab și moderat, local și temporar cu ușoare intensificări în zona montană, unde se vor înregistra rafale de 60...70 km/h, dar izolat și la cote mai reduse și în rest. Temperaturile maxime vor fi cuprinse în general între 17 și 27 de grade, cu cele mai ridicate valori în Lunca Dunării și Dobrogea continentală, iar cele minime se vor încadra între 7 și 15 grade. Dimineața și noaptea, în zonele joase, pe alocuri va fi ceață.

**La Bucureşti** vremea va fi deosebit de caldă pentru această dată, cu o temperatura maximă de 25...27 de grade și o minimă de 10...13 grade. Cerul va fi variabil, cu înnorări temporare noaptea, iar vântul va sufla slab și moderat.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în intervalul 21-23.10.2022 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). **Media zilnică de 50 µg/m3 pentru PM10 (pulberi în suspensie cu diametrul sub 10 microni) a fost depășită:**

**-în data de 21.10.2022 la staţiile: B-14** (municipiul București), **IS-5** (comuna Tomești);

**-în data de 22.10.2022 la staţiile: B-2, B-5, B-6, B-9, B-13, B-14, B-21, B-24** (municipiul București)**, B-26, B-27** (orașul Voluntari , jud. Ilfov)**, B-28** (comuna Glina, jud. Ilfov)**, B-29** (orașul Otopeni, jud. Ilfov)**, B-30** (comuna Mogoșoaia, jud. Ilfov)**, MS-2** (municipiul Târgu Mureș)**, CJ-4** (municipiul Cluj-Napoca)**, PH-1, PH-2, PH-5** (municipiul Ploiești)**, GJ-2** (orașul Rovinari).

1. **În domeniul solului şi vegetaţiei**

**A.R.B.D.D. Tulcea:**

-revine cu informații despre incendiul izbucnit în data de 19.10.2022, la ora 15:00, în zona de sud a Grindului Litcov, la cca 2 km de Z.S.P. Pădurea Caraorman, pe raza Districtului Ecologic Caraorman. Acesta a afectat o suprafață de cca 250 ha de stuf, papură și vegetație ierboasă (nu au fost arbori afectați) și s-a stins de la sine în data de 23.10.2022, la ora 22:00;

-revine cu informații despre incendiul izbucnit în data de 20.10.2022, la ora 14:30, în extravilanul comunei Ceatalchioi, în zona Canalelor Trofilca, 36 și Sireasa, pe raza Districtului Ecologic Tulcea-Pardina-Chilia. Acesta a afectat o suprafață de cca 6 ha de stuf și papură și s-a stins de la sine în data de 21.10.2022, la ora 04:00.

**Garda Forestieră Focșani** informează că în data de 21.10.2022, în jurul orei 10:00, s-a produs un incendiu în zona localității Tudor Vladimirescu, pe raza Ocolului Silvic Tulcea, jud. Tulcea. Acesta a afectat o suprafață de 15 ha de litieră și a fost stins în aceeași zi, în jurul orei 18:30, de către personalul silvic și pompierii militari.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

***IV. ALTE EVENIMENTE***

**Măsuri și intervenții Lac Tăul Mare (aflat în administrarea UAT Roșia Montană) și curs de apă pârâu Roșia Montană (afluent de dreapta al râului Abrud), jud. Alba – situația din data de 24.10.2022, ora 08:45:**

-nivel apă baraj -5.12 m faţă de NNR,

-în pâlnia de eroziune nu se observă deplasări sau infiltrații;

-pe paramentul amonte și aval nu se observă fisuri;

-pe paramentul aval nu se observă exfiltraţii.

**Direcția Comunicare**